ตปท.ขายบอนด์สั้นลดเสี่ยง
ต่างชาติเทขายพันธบัตรสั้นวันแรก ชี้ลดความเสี่ยงแบงก์ชาติลดดอกเบี้ยแต่ยังซื้อพันธบัตรยาว
3 พ.ค. 2556

ต่างชาติเทขายพันธบัตรสั้นวันแรก ชี้ลดความเสี่ยงแบงก์ชาติลดดอกเบี้ยแต่ยังซื้อพันธบัตรยาว
น.ส.อริยา ติรณะประกิจ ผู้ช่วยกรรมการผู้จัดการ สมาคมตราสารหนี้ไทย เปิดเผยว่า วันที่ 2 พ.ค. นักลงทุนต่างชาติได้ขายสุทธิในตราสารหนี้เป็นวันแรกในรอบ 1 เดือน ที่ 1,204 ล้านบาท โดยส่วนใหญ่ขายตราสารหนี้ระยะสั้น เชื่อว่าเป็นการขายเพื่อลดความเสี่ยงชะลอดูเหตุการณ์ แต่ยังซื้อพันธบัตรระยะยาวอย่างต่อเนื่อง
อัตราผลตอบแทนพันธบัตรระยะ 10 ปี ปรับตัวลดลงอย่างต่อเนื่องอีก 0.020.04% จากตลอดเดือน เม.ย.ที่ผ่านมา ลดลง 0.01%
“ตลอดทั้งเดือน เม.ย.ที่ผ่านมา เงินทุนต่างชาติไหลเข้ามาซื้อพันธบัตรน้อยกว่าเดือน มี.ค. เพราะเงินบาทที่แข็งค่าขึ้นและกระจายไปในพันธบัตรระยะกลางและระยะยาวมาก ทำให้อัตราผลตอบแทนพันธบัตรระยะกลางและระยะยาวลดลง” น.ส.อริยา กล่าว
ผลจากการพูดคุยกับนักค้าตราสารหนี้ในตลาดยังเชื่อว่า ในช่วง 2 วันนี้แนวโน้มการลดดอกเบี้ยของคณะกรรมการนโยบายการเงิน (กนง.) ยังมีมูลอยู่จากแรงกดดันที่เกิดขึ้นรอบด้าน
สำหรับมูลค่าการซื้อขายยังปกติ คือ 1.6 แสนล้านบาท เนื่องจากมีการประมูลตราสารหนี้ระยะสั้น 3 หมื่นกว่าล้านบาทด้วย
“เชื่อว่าเงินที่ไหลเข้ามาซื้อพันธบัตรระยะยาวเป็นเงินที่ไหลออกจากตลาดหุ้นที่ปรับตัวลดลง เพราะตัวเลขเศรษฐกิจสหรัฐออกมาไม่ดี”
ล่าสุด ธนาคารเพื่อการพัฒนาเอเชีย หรือเอดีบี แสดงสัดส่วนของพันธบัตรไทยที่ถือโดยนักลงทุนต่างชาติ ในช่วง 23 ปีที่ผ่านมา สัดส่วนนี้ได้เพิ่มขึ้นเป็นเท่าตัว แสดงถึงเงินทุนไหลเข้าที่มุ่งเข้าไปในตลาดพันธบัตรไทยเป็นหลัก และเป็นสาเหตุหลักที่ทำให้ค่าเงินบาทแข็ง
ทั้งนี้ เงินทุนที่ไหลเข้าในตลาดพันธบัตรเป็นจำนวนเงินที่สูงกว่าเงินที่ไหลเข้าในตลาดหุ้นหลายเท่าตัว
ดัชนีตลาดวันที่ 2 พ.ค. ผันผวน ช่วงเช้าดัชนีปรับตัวขึ้นไปทำจุดสูงสุดที่ 1,603.01 จุด แต่ช่วงบ่ายมีแรงขายออกมา ส่งผลให้ดัชนีไหลลงมาปิดลบ 1,589.19 จุด ลดลง 8.67 จุด หรือ 0.54% มูลค่าซื้อขาย 56,862.08 ล้านบาท
นายกวี ชูกิจเกษม ผู้ช่วยกรรมการผู้จัดการบริษัทหลักทรัพย์ (บล.) กสิกรไทย ให้ความเห็นว่าดัชนีปรับตัวลดลงตามตลาดหุ้นดาวโจนส์ที่ลดลงกว่า 100 จุด เพราะธนาคารกลางสหรัฐ (เฟด) ไม่ออกมาตรการกระตุ้นเศรษฐกิจออกมา ขณะที่ตัวเลขเศรษฐกิจสหรัฐออกมาไม่ดี อย่างไรก็ตาม ดัชนียังไม่หลุดแนวรับสำคัญที่ 1,588 จุด